**ODLUKA** **O** **NAČINU PRUŽANJA** **JAVNE** **USLUGE** **PRIKUPLJANJA** **MIJEŠANOG** **KOMUNALNOG** **OTPADA** **I** **BIORAZGRADIVOG** **KOMUNALNOG** **OTPADA**

**NA PODRUČJU OPĆINE MARUŠEVEC**

I. OPĆE ODREDBE

Članak 1.

Ovom Odlukom se utvrđuju kriteriji i način pružanja javne usluge prikupljanja miješanog komunalnog otpada i biorazgradivog komunalnog otpada te povezane usluge odvojenog prikupljanja otpadnog papira, metala, stakla, plastike, tekstila, problematičnog otpada i krupnog (glomaznog) otpada na području Općine Maruševec.

Ova Odluka sadrži i odredbe o kriteriju obračuna količine otpada, standardnim veličinama i drugim bitnim svojstvima spremnika za sakupljanje otpada, najmanjoj učestalosti odvoza otpada, obračunskim razdobljima, području pružanja javne usluge iz stavka 1. ovog članka, adresama reciklažnih dvorišta, kao i ostale odredbe propisane Zakonom i podzakonskim aktima.

Članak 2.

Pojedini pojmovi za potrebe ove Odluke imaju sljedeće značenje:

1. *Agencija* je Hrvatska agencija za okoliš i prirodu;

2. *biorazgradivi* *komunalni* *otpad* u okviru javne usluge je biootpad i otpadni papir i karton;

3. *biootpad* je biološki razgradiv otpad iz vrtova i parkova, hrana i kuhinjski otpad iz kućanstava, restorana, ugostiteljskih i maloprodajnih objekata i slični otpad iz proizvodnje prehrambenih proizvoda odnosno otpad koji se može razgraditi biološkim aerobnim ili anaerobnim postupkom;

4. *cijena* *javne* *usluge* je novčani iznos u kunama za pruženu javnu uslugu prikupljanja miješanog komunalnog otpada i biorazgradivog komunalnog otpada;

5. *evidencija* *o* *preuzetom* *komunalnom* *otpadu* (u daljnjem tekstu: Evidencija) je evidencija koju vodi davatelj usluge i sadrži podatke o Korisniku usluge, korištenju javne usluge za obračunsko mjesto, korištenju reciklažnog dvorišta i mobilnog reciklažnog dvorišta i korištenju usluge preuzimanja glomaznog otpada;

6. *Fond* je Fond za zaštitu okoliša i energetsku učinkovitost;

7. *izjava* *o* *načinu* *korištenja* *javne* *usluge* (u daljnjem tekstu: Izjava) je izjava na obrascu koju Korisnik usluge ispunjava i dostavlja davatelju usluge;

8. *javna* *površina* je površina javne namjene sukladno posebnom propisu koji uređuje prostorno uređenje;

9. *javna* *usluga* je javna usluga prikupljanja miješanog komunalnog otpada i biorazgradivog komunalnog otpada;

10. *korištenje* *javne* *usluge* je predaja miješanog komunalnog otpada i biorazgradivog komunalnog otpada davatelju usluge;

11. *miješani* *komunalni* *otpad* je otpad iz kućanstava i otpad iz trgovina, industrije i iz ustanova koji je po svojstvima i sastavu sličan otpadu iz kućanstava, iz kojeg posebnim postupkom nisu izdvojeni pojedini materijali (kao što je papir, staklo i dr.) te je u Katalogu otpada označen kao 20 03 01;

12. *mjesto* *primopredaje* je lokacija spremnika kod Korisnika usluge;

13. *naselje* je naselje propisano posebnim propisom koji uređuje područja županija, gradova i općina u Republici Hrvatskoj;

14. *obavijest* *o* *prikupljanju* *miješanog* *komunalnog* *otpada,* *biorazgradivog* *komunalnog* *otpada* *i* *reciklabilnog* *komunalnog* *otpada* (u daljnjem tekstu: Obavijest) je obavijest davatelja javne usluge Korisniku usluge o načinu korištenja javne usluge i usluge povezane s javnom uslugom;

15. *obračunsko* *mjesto* je adresa nekretnine;

16. *obračunsko* *razdoblje* je razdoblje na koje se odnosi obračun iznosa cijene javne usluge;

17. *obvezna* *minimalna* *javna* *usluga* je dio javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela »onečišćivač plaća«, ekonomski održivo poslovanje te sigurnost, redovitost i kvalitetu pružanja javne usluge

18. *odluka* *o* *načinu* *pružanja* *javne* *usluge* *prikupljanja* *miješanog* *komunalnog* *otpada* *i* *biorazgradivog* *komunalnog* *otpada* (u daljnjem tekstu: Odluka) je odluka koju donosi predstavničko tijelo jedinice lokalne samouprave;

19. *primopredaja* *otpada* je predaja otpada od strane Korisnika usluge te preuzimanje tog otpada od strane davatelja javne usluge;

20. *reciklabilni* *komunalni* *otpad* čine otpadna plastika, otpadni metal i otpadno staklo, a kad je to prikladno i druge vrste otpada koje su namijenjene recikliranju (npr. otpadni tekstil, otpadno drvo i sl.);

21. *sustav* *sakupljanja* *komunalnog* *otpada* je sustav kojeg čine javna usluga prikupljanja miješanog komunalnog otpada i biorazgradivog komunalnog otpada i usluga povezana s javnom uslugom;

22. *ugovor* *o* *korištenju* *javne* *usluge* (u daljnjem tekstu: Ugovor) je ugovor između davatelja javne usluge i Korisnika javne usluge kojim se uređuje pružanje i korištenje javne usluge;

23. *ugovorna* *kazna* je iznos određen Odlukom koji je dužan platiti Korisnik usluge u slučaju kad je postupio protivno Ugovoru;

24. *usluga* *povezana* *s* *javnom* *uslugom* je odvojeno sakupljanje komunalnog otpada putem reciklažnog dvorišta, mobilnog reciklažnog dvorišta, spremnika na javnim površinama i kod Korisnika usluge te odvojeno prikupljanje krupnog (glomaznog) komunalnog otpada;

25. *Zakon* je Zakon o održivom gospodarenju otpadom.

Izrazi koji u ovoj Odluci imaju rodno značenje koriste se neutralno i odnose se na muški i ženski rod.

*Javna* *usluga*

Članak 3.

Prikupljanje miješanog komunalnog otpada i biorazgradivog komunalnog otpada (u daljnjem tekstu: Javna usluga) te odvojeno prikupljanje otpadnog papira, metala, stakla, plastike, tekstila, problematičnog otpada i krupnog (glomaznog) otpada obavlja se u okviru sustava sakupljanja komunalnog otpada sukladno propisanim standardima te podrazumijeva prikupljanje tog otpada na određenom području pružanja usluge putem spremnika od pojedinih korisnika i prijevoz tog otpada do ovlaštene osobe za obradu tog otpada.

*Davatelj* *usluge*

Članak 4.

Obavljanje Javne usluge ovom Odlukom dodjeljuje se trgovačkom društvu u suvlasništvu Općine Maruševec: IVKOM d.d. Ivanec, sa sjedištem u V. Nazora 96b, 42 240 Ivanec (u daljnjem tekstu: ''Davatelj usluge'').

Davatelj usluge iz stavka 1. ovog članka, osigurava odvojenu primopredaju biorazgradivog komunalnog otpada, reciklabilnog komunalnog otpada, problematičnog otpada, glomaznog otpada i miješanog komunalnog otpada, odnosno pružanje svih usluga povezanih s Javnom uslugom.

*Korisnik* *usluge*

*Članak* *5.*

Korisnik usluge na području pružanja Javne usluge je vlasnik nekretnine, odnosno vlasnik posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine, obvezu plaćanja ugovorom prenio na tog korisnika i o tome obavijestio davatelja usluge (u daljnjem tekstu: Korisnik usluge).

Više korisnika mogu na zahtjev, sukladno međusobnom sporazumu, zajednički nastupati prema Davatelju usluge.

*Područje* *pružanja* *Javne* *usluge*

Članak 6.

Davatelj usluge pruža Javnu uslugu i uslugu povezanu s Javnom uslugom na administrativnom području Općine Maruševec.

II. SUSTAV SAKUPLJANJA KOMUNALNOG OTPADA I NAČIN PRUŽANJA JAVNE USLUGE

Članak 7.

Javna usluga se pruža i koristi u okviru sustava sakupljanja komunalnog otpada u skladu sa sljedećim standardima:

1. Korisniku usluge mora biti osigurana mogućnost odvojene predaje otpada na njegovom obračunskom mjestu i korištenjem reciklažnog dvorišta, mobilnog reciklažnog dvorišta te spremnika postavljenog na javnoj površini i odvoz glomaznog otpada;

2. Odvojena primopredaja miješanog komunalnog otpada i biorazgradivog komunalnog otpada obavlja se putem spremnika kod Korisnika usluge, na način da se otpadni papir i karton prikuplja odvojeno od biootpada;

3. Javna usluga i usluga povezana s javnom uslugom mora osigurati odvojenu primopredaju biorazgradivog komunalnog otpada, reciklabilnog komunalnog otpada, problematičnog otpada, glomaznog otpada i miješanog komunalnog otpada.

Članak 8.

U okviru sustava sakupljanja komunalnog otpada pruža se Javna usluga:

1. prikupljanja miješanog komunalnog otpada na lokaciji obračunskog mjesta Korisnika usluge i

2. prikupljanja biorazgradivog komunalnog otpada na lokaciji obračunskog mjesta Korisnika usluge.

*Miješani* *komunalni* *otpad*

Članak 9.

Miješani komunalni otpad prikuplja se na čitavom području Općine Maruševec putem plastičnih posuda – kanti zapremnine 120 L za korisnike iz individualnih stambenih građevina, odnosno putem plastičnih ili metalnih kontejnera zapremnine 1.100 L za korisnike višestambenih građevina sukladno čl. 21. ove Odluke.

Posude iz stavka 1. ovog članka zelene su boje.

Zabranjeno je u spremnik za miješani komunalni otpad odlagati sljedeće frakcije otpada: tekuće i polutekuće tvari, žar, vrući pepeo, lešine životinja, klaonički otpad, otpad iz mesnica i ribarnica, baterije, akumulatore, građevinski otpad, ambalažni otpad, kamenje, zemlju, opasni otpad i slično.

Miješani komunalni otpad sakuplja se u redovitom odvozu svakih 14 dana.

*Biorazgradivi* *komunalni* *otpad*

Članak 10.

Izdvajanje biorazgradivog komunalnog otpada obvezno je za sve Korisnike usluge na području pružanja Javne usluge.

Korisnici usluge dužni su izdvajati biorazgradivi komunalni otpad na obračunskom mjestu i sami obavljati proces kompostiranja svojeg biootpada putem kompostera ili kompostišta.

Prikupljanje izdvojenog biorazgradivog komunalnog otpada obvezno je za višestambene građevine na čitavom području pružanja Javne usluge.

Iznimno, prikupljanje izdvojenog biorazgradivog komunalnog otpada obvezno je za Korisnike usluge iz individualnih stambenih građevina koji imaju ugovor s Davateljem usluge temeljem Izjave iz članka 24. ove Odluke i za tu vrstu usluge poseban spremnik za odlaganje biorazgradivog komunalnog otpada.

Biorazgradivi komunalni otpad korisnici iz individualnih stambenih građevina iz stavka 3. ove Odluke odlažu u plastične posude (kante) zapremnine 120 L, a korisnici iz višestambenih građevina u spremnike Davatelja usluge.

Posude iz stavka 4. ovog članka smeđe su boje.

Za privremeno odlaganje biorazgradivog komunalnog otpada u stambenom odnosno poslovnom prostoru Davatelj usluge opremiti će korisnike posebnim spremnicima – kantama, zapremnine 10 L.

Korisnik potpisuje Izjavu da će osigurati komposter ili kompostište te kompostiranje biootpada obavljati sukladno zakonskim propisima, a naročito na način koji ne dovodi u opasnost ljudsko zdravlje i koji ne dovodi do štetnih utjecaja na okoliš te osobito kako bi se izbjegao rizik od onečišćenja voda, tla i zraka te ugrožavanja biološke raznolikosti i spriječila pojava neugode uzorkovane mirisom.

Davatelj usluge zapisnički će konstatirati, uz privitak fotodokumentacije, da je Korisnik usluge osigurao sve uvjete za zakonito postupanje sa biorazgradivim komunalnim otpadom, te će Korisniku usluge, po potpisu zapisnika, dostaviti upute o pravilnom načinu kompostiranja sa popisom onih frakcija biotpada koje se ovim putem mogu kompostirati.

Davatelj usluge dužan je potpisanu izjavu Korisnika zajedno sa Zapisnikom arhivirati i čuvati u Evidenciji iz članka 35. ove Odluke. Ukoliko Davatelj usluge utvrdi da korisnik nije osigurao uvjete za kompostiranje, unatoč potpisanoj i dostavljenoj Izjavi, korisnik će zadužiti spremnik kako bi mu se omogućilo korištenje usluge prikupljanja biorazgradivog komunalnog otpada.

Zabranjeno je odlagati biorazgradivi komunalni otpad u spremnike za prikupljanje miješanog komunalnog otpada.

Prikupljanje biorazgradivog komunalnog otpada obavlja se najmanje jedanput tjedno sukladno rasporedu odvoza.

*Način* *primopredaje* *miješanog* *komunalnog* *otpada* *i* *biorazgradivog* *otpada*

Članak 11.

a) Miješani komunalni otpad

Spremnik sa miješanim komunalnim otpadom postavlja se uz javnu prometnicu odnosno na mjesto primopredaje gdje je omogućen nesmetan pristup vozilima za sakupljanje otpada. Prilikom primopredaje smatra se da je spremnik u cijelosti popunjen ovom vrstom otpada obzirom je kriterij za obračun javne usluge volumen spremnika i broj pražnjenja odnosno broj primopredaja na obračunskom mjestu Korisnika usluge, sukladno čl. 37. Odluke.

Na obračunskom mjestu prilikom primopredaje ovog otpada Davatelj usluge evidentira primopredaju putem RFID transpondera (''čip'') koji je ugrađen na tijelu spremnika.

U slučaju da se kod korisnika na obračunskom mjestu ne izvrši primopredaja barem jedanput u obračunskom razdoblju Davatelj usluge ima pravo naplatiti cijenu obvezne minimalne javne usluge, te pred nadležnim tijelom pokrenuti postupak utvrđivanja načina i mjesta odlaganja komunalnog otpada.

Ukoliko se prilikom primopredaje na obračunskom mjestu kod korisnika uoči otpad koji premašuje volumen spremnika, takav ''višak'' otpada će se nakon prvog pražnjenja spremnika ubaciti u spremnik te će se obaviti drugo pražnjenje spremnika uključujući i evidentiranje primopredaje. Isti postupak nastavlja se dok se sav otpada ne ukloni s obračunskog mjesta.

Ako se prilikom primopredaje otpada uoči da se u spremniku nalazi otpad koji nije namijenjen za tu vrstu spremnika otpad se neće preuzeti, a o istome će se poduzeti propisane mjere za aktiviranje ugovorne kazne.

*b)* *Biorazgradivi* *komunalni* *otpad*

Spremnik sa otpadom postavlja se uz javnu prometnicu odnosno na mjesto primopredaje gdje je omogućen nesmetan pristup vozilima za sakupljanje otpada. Prilikom primopredaje nije uvjet da je spremnik u cijelosti popunjen ovom vrstom otpada obzirom se primopredaja ne evidentira radi obračuna usluge. Ako se prilikom primopredaje otpada uoči da se u spremniku nalazi otpad koji nije namijenjen za tu vrstu spremnika otpad se neće preuzeti, a o istome će se poduzeti propisane mjere za aktiviranje ugovorne kazne.

Svaki Korisnik usluge koji u okviru Javne usluge ima uslugu prikupljanja biootpada umjesto ''kućnog kompostiranja'', ima pravo na jedan odvoz biootpada godišnje (granje, lišće) u količini od najviše 2 m³ i to bez naknade.

III. NAČIN PRUŽANJA USLUGA POVEZANIH S JAVNOM USLUGOM

Članak 12.

U okviru sustava sakupljanja komunalnog otpada, pružaju se bez naknade za Korisnika usluge sljedeće usluge povezane s Javnom uslugom:

1. sakupljanje reciklabilnog komunalnog otpada na lokaciji obračunskog mjesta Korisnika usluge

2. sakupljanje otpadnog papira, metala, plastike, stakla i tekstila putem spremnika postavljenih na javnoj površini

3. sakupljanje glomaznog otpada u reciklažnom dvorištu, mobilnom reciklažnom dvorištu i jednom godišnje na lokaciji obračunskog mjesta Korisnika usluge

4. sakupljanje otpada određenog posebnim propisom koji uređuje gospodarenje otpadom u reciklažnom dvorištu odnosno mobilnom reciklažnom dvorištu.

Na zahtjev Korisnika usluge pružaju se sljedeće usluge:

1. preuzimanje otpada iz stavka 2. ovoga članka u slučaju iznimnog preuzimanja veće količine otpada

2. preuzimanje glomaznog otpada, osim preuzimanja glomaznog otpada iz stavka 1. točke 3. ovoga članka.

*Sakupljanje* *reciklabilnog* *otpada* *na* *lokaciji* *obračunskog* *mjesta* *Korisnika* *usluge*

Članak 13.

Osim izdvajanja biorazgradivog komunalnog otpada Korisnik usluge, dužan je iz komunalnog otpada izdvojiti i otpadni papir, metal, staklo, plastiku i tekstil, te ga odložiti u namjenske vreće Davatelja usluge, odnosno spremnike zapremnine 1.100 L za višestambene objekte.

Spremnici za višestambene objekte u pravilu se postavljaju uz objekt, a ukoliko to nije moguće, postavljaju se na najbližoj javnoj površini uz suglasnost nadležnog gradskog tijela.

Vreće i spremnike za odlaganje i prikupljanje pojedinih vrsta otpada iz stavka 1. ovog članka, korisnicima osigurava Davatelj usluge.

Davatelj usluge ne odgovara za neovlašteno korištenje vreća i spremnika od strane trećih osoba već je svaki Korisnik usluge dužan osigurati da njemu dodijeljene vreće ne koriste neovlašteno treće osobe.

*Sakupljanje* *otpadnog* *papira,* *metala,* *plastike,* *stakla* *i* *tekstila* *na* *javnoj* *površini*

Članak 14.

Spremnici za sakupljanje otpadnog papira, metala, plastike, stakla i tekstila mogu se postaviti na javnoj površini.

Potrebu postavljanja spremnika kao i lokaciju na javnoj površini utvrđuje Davatelj usluge uz prethodnu suglasnost nadležnog gradskog tijela.

Odlaganje otpadnog papira, metala, plastike, stakla i tekstila u spremnike na javnoj površini vrši se prema naputku Davatelja usluge.

Davatelj javne usluge dužan je gospodariti s odvojeno sakupljenim komunalnim otpadom, uključujući preuzimanje i prijevoz tog otpada, sukladno propisanom redu prvenstva gospodarenja otpadom i na način koji ne dovodi do miješanja odvojeno sakupljenog komunalnog otpada s drugom vrstom otpada ili s otpadom koji ima drugačija svojstva.

*Sakupljanje* *glomaznog* *otpada*

Članak 15.

Na području Općine Maruševec krupni (glomazni) komunalni otpad odvozi se po rasporedu odvoza Davatelja usluge, na zahtjev Korisnika usluge, te u reciklažnom dvorištu i mobilnom reciklažnom dvorištu.

Sakupljanje krupnog (glomaznog) komunalnog otpada na obračunskom mjestu na zahtjev Korisnika usluge obavlja se 1 puta godišnje.

Sakupljanje krupnog (glomaznog) komunalnog otpada putem mobilnog reciklažnog dvorišta 3-4 puta godišnje, a u reciklažnom dvorištu u okviru uredovnog radnog vremena.

Zabranjeno je krupni (glomazni) komunalni otpad odlagati unutar drvoreda, dječjih igrališta, javnih zelenih površina i parkova te na mjestima koja za to nisu predviđena.

Davatelj usluge po potrebi će putem svoje mrežne stranice i pismene obavijesti koju dostavlja zajedno sa računom Korisnicima usluge, obavijestiti Korisnike usluge o danu i mjestu odvoza krupnog (glomaznog) komunalnog otpada, te osigurati obavljanje poslova prijevoza istog na zahtjev Korisnika usluge.

*Odredbe* *o* *količini* *glomaznog* *otpada* *koji* *se* *preuzima* *u* *okviru* *Javne* *usluge*

Članak 16.

Svaki Korisnik usluge, u okviru Javne usluge, ima pravo na jedan odvoz glomaznog otpada godišnje (po pozivu) i to bez naknade.

*Popis* *adresa* *reciklažnih* *dvorišta*

Članak 17.

Reciklažna dvorišta nalaze se na lokaciji:

1. Ivanec, V. Nazora 96 B, Ivanec (dvorište u krugu tvrtke Ivkom d.d. Ivanec) 2. Jerovec, (prostor u krugu odlagališta komunalnog otpada „Jerovec“).

U reciklažno dvorište Korisnici usluge s područja Općine Maruševec izdvojene vrste otpada mogu predati bez naknade.

Do početka rada i pune opremljenosti i funkcionalnosti reciklažnog dvorišta iz točke 2. stavka 1. ovog članka, Korisnici usluge s područja Općine Maruševec izdvojene vrste otpada i manje količine posebnih vrsta otpada mogu predati u reciklažno dvorište iz točke 1. stavka 1. ovog članka.

Radno vrijeme reciklažnih dvorišta objavljeno je na mrežnoj stranici Davatelja usluge.

*Upravljanje* *reciklažnim* *dvorištem*

Članak 18.

Poslovi izgradnje i opremanja reciklažnih dvorišta iz čl. 17. ove Odluke, do njihove pune funkcionalnosti, kao i poslovi upravljanja reciklažnim dvorištem, povjeravaju se Davatelju usluge.

*Mobilno* *reciklažno* *dvorište*

Članak 19.

Općina Maruševec osigurat će odvojeno sakupljanje komunalnog otpada putem mobilnog reciklažnog dvorišta postavljenog na javnoj površini ili na javnoj površini dostupnoj s javne površine u pojedinim naseljima najmanje jednom u svaka četiri mjeseca.

Davatelj usluge dužan je na svojim mrežnim stranicama obavijestiti kućanstva o lokaciji reciklažnog dvorišta, mobilne jedinice i spremnika za odvojeno sakupljanje otpada, te usluzi prijevoza krupnog (glomaznog) otpada na zahtjev Korisnika usluge.

*IV.* *VELIČINE* *I* *DRUGA* *BITNA* *SVOJSTVA* *SPREMNIKA* *ZA* *SAKUPLJANJE* *OTPADA*

Članak 20.

Za potrebe obavljanja Javne usluge i usluga povezanih s Javnom uslugom sve spremnike osigurava Davatelj usluge i isti su u njegovom vlasništvu.

Standardni spremnici (posude, kontejneri) su tipizirani spremnici koji imaju mogućnost prihvata na automatu za podizanje spremnika (AVC uređaj) na komunalnim vozilima kako bi se omogućilo i olakšalo njihovo podizanje i pražnjenje.

Reciklabilni otpad (papir i karton, plastika, metali, staklo, tekstil) na obračunskom mjestu Korisnika usluge odlaže se, osim u standardizirane spremnike, i u tipizirane PE (polietilenske) vreće.

Nabavu standardiziranih PE vreća za reciklabilni otpad osigurava Davatelj usluge i ista se Korisniku usluge dostavlja po izvršenoj primopredaji otpada na obračunskom mjestu.

Članak 21.

Standardne veličine i druga bitna svojstva spremnika/vreća za sakupljanje komunalnog otpada utvrđuju se kako slijedi:

|  |  |  |  |
| --- | --- | --- | --- |
| SKUPINA KORISNIKA KUĆANSTVA |  |  |  |
| - miješani komunalni otpad | kante | zapremnine 120 L | (zelena) |
| - biorazgradivi komunalni otpad  - (sukladno Izjavi iz čl. 24) | kante | zapremnine 120 L | (smeđa) |
| - otpadna plastika i metali | tipizirana vreća | zapremnine 120 L | (žuta) |
| - otpadno staklo | tipizirana vreća | zapremnine 80 L | (zelena) |
| - papir i karton | tipizirana vreća | zapremnine 80 L | (plava) |

|  |  |  |  |
| --- | --- | --- | --- |
| - otpadni tekstil | vreća | zapremnine 120 L | (nenamjenska) |
| SKUPINA KORISNIKA ZGRADE |  |  |  |
| - miješani komunalni otpad | kontejner | zapremnine 1.100 L | (zeleni) |
| - biorazgradivi komunalni otpad | kontejner | po potrebi | (smeđi) |
| - otpadna plastika i metali | kontejner | zapremnine 1.100 L | (žuti) |
| - otpadno staklo | kontejner | zapremnine 1.100 L | (zeleni) |
| - papir i karton | kontejner | zapremnine 1.100 L | (plavi) |
| - otpadni tekstil | vreća | zapremnine 120 L | (nenamjenska) |
| SKUPINA KORISNIKA PRAV. OSOBE |  |  |  |
| - miješani komunalni otpad | posuda/kontejner | zapremnine 120, 240, 360,1.100 L | (zeleni) |
| - biorazgradivi komunalni otpad  (papir karton) | posuda/ kontejner | zapremnine 120, 240,360, 5,7,10 m3 i press 5,10 m3 | (smeđi) |
| - otpadna plastika i metali | posuda/ kontejner | zapremnine 120, 240,360,1.100 L,5,7,10 m3  i  press 5,10 m3 | (žuti) |
| - otpadno staklo | vreća/ kontejner | 80 L/kontejner zapremnine 2.000 L, te 5,7,10 m3 | (zeleni) |
| - papir i karton | posuda/ kontejner | zapremnine 120, 240, 360,1.100 L | (zeleni) |

Spremnike za pravne osobe ne osigurava Davatelj javne usluge što znači da trošak nabave spremnika snose sami, ili se isti mogu iznajmiti od Davatelja usluge.

Problematični otpad prikuplja se u spremnicima za problematični otpad koji se nalaze u reciklažnom dvorištu i mobilnom reciklažnom dvorištu.

Spremnici za komunalni otpad postavljeni na javnoj površni i u reciklažnom dvorištu, kao i spremnici za sakupljanje komunalnog otpada Korisnika usluga iz višestambenih objekata – kontejneri, moraju imati oznaku Davatelja usluge, naziv vrste otpada za koju je spremnik namijenjen, te kratku uputu o otpadu koji se sakuplja putem tog spremnika.

*Spremnik* *za* *komunalni* *otpad* *kod* *Korisnika* *usluge*

Članak 22.

Ovisno o količini otpada, trgovačka društva ili obrtnici mogu zahtijevati od Davatelja usluge da im osigura spremnike za prikupljanje papira, metala, tekstila, stakla i plastike u njihovim, ograđenim prostorima.

Spremnik za komunalni otpad kod Korisnika usluge mora imati oznaku.

Oznaka iz stavka 1. ovog članka sadrži naziv Davatelja usluge ili naziv davatelja usluge povezane s javnom uslugom i oznaku koja je u Evidenciji pridružena Korisniku usluge i obračunskom mjestu.

Oznaka iz stavka 1. ovog članak mora biti čitka i trajna, odnosno otporna na uobičajeno korištenje spremnika.

Davatelj javne usluge dužan je osigurati ispunjenje uvjeta iz stavka 2. ovog članka prije ustupanja spremnika Korisniku usluge i dužan je održavati čitkost oznake iz stavka 3. ovog članka.

Korisnik usluge koji već raspolaže spremnikom dužan je omogućiti Davatelju javne usluge označavanje spremnika sukladno stavku 2. ovog članka.

Zabranjeno je držati spremnik za komunalni otpad kod Korisnika usluge na javnoj površini, osim na dan skupljanja i odvoza komunalnog otpada.

*Najmanja* *učestalost* *odvoza* *otpada*

Članak 23.

„Najmanja učestalost odvoza utvrđuje se prema vrstama komunalnog otpada kako slijedi:

- miješani komunalni otpad 26 x godišnje

- biootpad – kuhinjski otpad 52 x godišnje

- glomazni (krupni) otpad 1 x godišnje

- papir i karton, otpadna plastika i metal 12 x godišnje

- tekstil 1 x godišnje

- ambalažno staklo 2x godišnje

- problematični otpad (putem mobilnog RD) 4x godišnje“.

Davatelj usluge godišnji plan odvoza objavljuje na svojoj web stranici te se isti dostavlja svakom Korisniku usluge uz račun za Javnu uslugu za obračunsko razdoblje.

Korisnik usluge može prema potrebi i na svoj zahtjev naručiti odvoz svih vrsta otpada obuhvaćenih Javnom uslugom i izvan termina redovnog odvoza (odvoz po pozivu).

Odvoz otpada iz prethodnog stavka ovog članka dodatno se naplaćuje.

V. ODREDBE O NAČINU KORIŠTENJA JAVNE USLUGE

*Izjava* *o* *načinu* *korištenja* *usluge*

Članak 24.

Davatelj usluge dužan je dostaviti Korisniku usluge dva primjerka *Izjave* *o* *načinu* *korištenja* *javne* *usluge* (u daljnjem tekstu: Izjava) koju je Korisnik usluge dužan popuniti i vratiti Davatelju usluge u roku od 15 dana od dana zaprimanja.

Obrazac Izjave sadrži sljedeće podatke:

1. obračunsko mjesto

2. podatke o korisniku usluge (ime i prezime ili naziv pravne osobe ili fizičke osobe – obrtnika te OIB i adresu)

3. mjesto primopredaje

4. udio u korištenju spremnika

5. vrstu, zapremninu i količinu spremnika sukladno ovoj Odluci

6. broj planiranih primopredaja miješanog komunalnog otpada i biorazgradivog komunalnog otpada u obračunskom razdoblju

7. očitovanje o kompostiranju biootpada

8. očitovanje o korištenju nekretnine na obračunskom mjestu i broju fizičkih osoba koje koriste nekretninu ili o trajnom nekorištenju nekretnine

9. obavijest davatelja usluge o uvjetima kad se Ugovor o korištenju javne usluge smatra sklopljenim

10. izjavu korisnika kojom potvrđuje da je upoznat s Ugovorom o korištenju javne usluge 11. uvjete raskida Ugovora o korištenju javne usluge

12. izvadak iz cjenika javne usluge.

Podaci iz stavka 2. ovog članaka svrstani su u obrascu Izjave u dva stupca od kojih je prvi prijedlog Davatelja usluge, a drugi očitovanje Korisnika usluge.

Davatelj javne usluge dužan je u roku od 8 dana po zaprimanju Izjave Korisniku usluge vratiti jedan ovjereni primjerak Izjave. Davatelj javne usluge je dužan primijeniti podatak iz Izjave koji je naveo Korisnik usluge (stupac: očitovanje Korisnika usluge) kada je taj podatak u skladu sa Zakonom, Uredbom i ovom Odlukom.

Iznimno od prethodnog stavka Davatelj usluge primijenit će podatke iz prvog stupca Izjave (prijedlog Davatelja usluge) u slučaju kad:

- Korisnik usluge ne dostavi popunjenu Izjavu sa svoje strane u navedenom roku

- više Korisnika usluge koristi zajednički spremnik, a među njima nije postignut dogovor o udjelima korištenja zajedničkog spremnika na način da zbroj svih udjela čini jedan.

Davatelj javne usluge može omogućiti davanje Izjave iz stavka 1. ovoga članka elektroničkim putem kad je takav način prihvatljiv Korisniku usluge.

Korisnik usluge dužan je obavijestiti Davatelja javne usluge o svakoj promjeni podataka iz Izjave u roku od 15 dana od dana kad je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

Izjavom se definira broj i vrsta spremnika te volumen spremnika kojeg koristi Korisnik usluge, kao i udio u spremniku kojeg koristi Korisnik usluge. Svaki Korisnik usluge samostalno bira hoće li koristiti vlastiti spremnik za miješani komunalni otpad ili će otpad odlagati u zajedničke spremnike za miješani komunalni otpad na određenom obračunskom mjestu. U slučaju pojedinačnog korištenja spremnika, Korisniku usluge dodjeljuje se spremnik minimalne zapremnine od 120 L za miješani komunalni otpad. Korisnici usluge koji koriste vlastite spremnike mogu zahtijevati od Davatelja usluge da im se početno dodijeljeni spremnici za miješani komunalni otpad zamijene za veće ili manje spremnike (sukladno raspoloživosti spremnika različite zapremnine).

*Ugovor* *o* *korištenju* *javne* *usluge*

Članak 25.

Ugovor o korištenju Javne usluge smatra se sklopljenim kad Korisnik usluge dostavi Davatelju usluge Izjavu ili prilikom prvog korištenja Javne usluge ili zaprimanja na korištenje spremnika za primopredaju komunalnog otpada u slučaju kad Korisnik usluge ne dostavi Davatelju usluge Izjavu.

Bitne sastojke Ugovora čine: Odluka, Izjava i Cjenik javne usluge. Davatelj usluge dužan je omogućiti Korisniku usluge uvid u Odluku, Izjavu i Cjenik javne usluge prije sklapanja i izmjene i/ili dopune Ugovora i na zahtjev Korisnika usluge.

Jedinica lokalne samouprave i Davatelj javne usluge dužni su putem sredstava javnog informiranja, mrežne stranice, dostavom pisane obavijesti ili na drugi za Korisnika usluge prikladni način osigurati, da je Korisnik usluge, prije sklapanja Ugovora ili izmjene i/ili dopune Ugovora, upoznat s propisanim odredbama koje uređuju sustav sakupljanja komunalnog otpada, Ugovorom i pravnim posljedicama.

*Opći* *uvjeti* *ugovora* Članak 26.

Opći uvjeti ugovora o korištenju Javne usluge nalaze se u Dodatku I. ove Odluke i njezin su sastavni dio.

*Obveze* *Davatelja* *usluge* *i* *usluge* *povezane* *s* *Javnom* *uslugom*

Članak 27.

Davatelj Javne usluge:

1. odgovara za sigurnost, redovitost i kvalitetu Javne usluge

2. dostavlja Korisniku Izjavu/Ugovor o korištenju Javne usluge

3. osigurava Korisniku spremnik za primopredaju miješanog komunalnog otpada,

biorazgradivog komunalnog otpada i reciklabilnog komunalnog otpada. Spremnici za odlaganje komunalnog otpada vlasništvo su Davatelja javne usluge, osim spremnika koje su Korisnici usluge nabavili o vlastitom trošku. Pravne osobe nabavljaju spremnike o vlastitom trošku

4. označava spremnike oznakom

5. dostavlja Korisniku usluge Obavijest o prikupljanju miješanog komunalnog otpada, biorazgradivog komunalnog otpada i reciklabilnog komunalnog otpada do kraja prosinca tekuće kalendarske godine za iduću kalendarsku godinu

6. prikuplja i odvozi komunalni otpad na području Općine Maruševec u skladu sa Zakonom, Uredbom i ovom Odlukom

7. osigurava provjeru da otpad sadržan u spremniku prilikom primopredaje odgovara vrsti otpada čija se primopredaja obavlja

8. preuzima sadržaj spremnika od Korisnika 9. vodi evidenciju o preuzetoj količini otpada

10. izrađuje Cjenik javne usluge, objavljuje ga na mrežnoj stranici i za njega prije

primjene/izmjene treba ishoditi suglasnost izvršnog tijela JLS

11. osigurava uvjete kojima se ostvaruje pojedinačno korištenje javne usluge uključivo i

kad više Korisnika koristi zajednički spremnik

12. na svojoj mrežnoj stranici objavljuje i održava poveznice na mrežne stranice Narodnih

novina na kojima su objavljeni Zakon i Uredba, digitalnu presliku Odluke, digitalnu

presliku cjenika i obavijest o načinu podnošenja prigovora sukladno obvezama iz

posebnog propisa kojim se uređuje zaštita potrošača

13. osigurava i sve ostale uvjete sukladno Zakonu i Uredbi

Davatelj usluge je dužan osigurati uvjete kojima se ostvaruje pojedinačno korištenje javne usluge uključivo i kad više korisnika koristi zajednički spremnik.

Davatelj usluge dužan je uskladiti svoje poslovanje sa Zakonom i Uredbom, u dijelu u kojem ono nije propisano ovom Odlukom.

*Obveze* *Korisnika* *usluge*

Članak 28.

Korisnik usluge je dužan:

1. dostaviti Davatelju usluge Izjavu o načinu korištenja javne usluge u roku od 15 dana od dana zaprimanja Izjave

2. preuzeti od Davatelja usluge standardizirane spremnike za otpad

3. koristiti Javnu uslugu i predati miješani komunalni otpad i biorazgradivi komunalni

otpad Davatelju javne usluge na području na kojem se nalazi nekretnina Korisnika

usluge

4. sav komunalni otpad odlagati isključivo u odgovarajuće spremnike za otpad, sukladno

vrsti otpada i namjeni spremnika, poštujući pritom pravila o odvojenom prikupljanju različite vrste komunalnog otpada te pravila sustava sakupljanja komunalnog otpada

5. omogućiti Davatelju usluge pristup spremniku na mjestu primopredaje u slučaju kad mjesto primopredaje otpada nije na javnoj površini

6. postupati s otpadom na obračunskom mjestu Korisnika na način kojim se ne dovodi u

opasnost ljudsko zdravlje i ne dovodi do rasipanja otpada oko spremnika i ne

uzrokuje pojava neugode drugoj osobi zbog mirisa otpada

7. odgovarati za postupanje s otpadom i spremnikom na obračunskom mjestu Korisnika

sukladno važećim zakonskim propisima koji reguliraju ovu materiju i ovoj Odluci

8. zajedno s ostalim Korisnicima na istom obračunskom mjestu odgovarati za obveze

nastale zajedničkim korištenjem spremnika sukladno važećim zakonskim propisima

koji reguliraju ovu materiju i ovoj Odluci

9. predavati problematični otpad u reciklažno dvorište ili mobilno reciklažno dvorište

10. plaćati račune Davatelju usluge za obračunsko mjesto i obračunsko razdoblje u

skladu s važećim Cjenikom, osim u slučaju ako se nekretnina trajno ne koristi.

*Nekretnina* *koja* *se* *trajno* *ne* *koristi*

Članak 29.

Nekretnina koja se trajno ne koristi je nekretnina za koju je utvrđeno da se ne koristi na temelju očitovanja vlasnika nekretnine, a po potrebi na temelju podataka očitanja mjernih uređaja za potrošnju električne energije, plina, pitke vode ili na drugi način.

Korisnik usluge ne može privremeno odjaviti korištenje Javne usluge na nekretnini. Korisnik usluge može podnijeti zahtjev za odjavu korištenja Javne usluge na nekretnini koja se trajno ne koristi (stan, kuća, poslovni prostor).

Prilikom podnošenja zahtjeva za odjavom korištenja Javne usluge Korisnik usluge dužan je vratiti zadužene spremnike za odlaganje otpada Davatelju usluge i podmiriti sve dospjele račune.

Ako su ispunjeni uvjeti iz stavka 1. ovog članka, Davatelj usluge izdaje Korisniku usluge pisano odobrenje zahtjeva za odjavu korištenja Javne usluge na nekretnini koja se trajno ne koristi.

Svaku prijavljenu promjenu (promjena nositelja prava vlasništva ili korištenja nekretnine, prestanak korištenja nekretnine i sve druge prijavljene promjene) Davatelj usluge ima pravo provjeriti, a prijavljenu promjenu Davatelj usluge prihvatit će od prvog dana sljedećeg obračunskog razdoblja, te ne postoji mogućnost retroaktivnog učinka prijavljene promjene. Prilikom promjene svi dospjeli računi moraju biti plaćeni.

Prilikom konačnog prestanka korištenja javne usluge (promjena nositelja prava vlasništva nekretnine, prestanak postojanja građevine i sl.), dosadašnji Korisnik usluge dužan je platiti sve do tada zaprimljene račune, vratiti zadužene spremnike za otpad i tek tada se može brisati iz evidencije Davatelja usluge.

*Provedba* *Ugovora* *u* *slučaju* *nastupanja* *posebnih* *okolnosti*

Članak 30.

Davatelj usluge nije odgovoran za kašnjenja u ispunjenju ili za neispunjenje obveza iz Ugovora koje je uzrokovano neočekivanim i nepredvidivim okolnostima izvan njegove razumne kontrole, a kao što su: radnje građanskih ili vojnih tijela, ograničenja uvedena zakonom, požar, poplava, eksplozija, rat, embargo, štrajkovi, lokalni ili nacionalni neredi i nemiri te okolnosti za koje je odgovorna jedinica lokalne samouprave (npr. neprohodnost ceste poradi neočišćenog snijega i leda u vrijeme zimskog perioda, urušenih stabala, neorezanih grana drveća, neuređenog kolnika i dr.)

U slučaju nastupa takvih kašnjenja u ispunjenju ili neispunjenja javne usluge, Davatelj javne usluge će bez odgode obavijestiti Korisnike usluga putem mrežnih stranica/sredstava javnog informiranja o njihovom nastupanju.

Ispunjenje obveza Davatelja javne usluge iz Ugovora u slučaju iz stavka 1. ovog članka će se odgoditi ili promijeniti za vrijeme njegovog trajanja.

*Način* *podnošenja* *prigovora* *i* *postupanja* *po* *prigovoru*

Članak 31.

Korisnici usluge imaju mogućnost podnošenja pisanih prigovora te usmeno na zapisnik u sjedištu Davatelja usluge koji je dužan na takve prigovore odgovoriti u roku od 15 dana od dana zaprimanja prigovora.

Davatelj usluge dužan je voditi i čuvati pisanu evidenciju prigovora korisnika najmanje godinu dana od primitka prigovora korisnika.

Rok za pisanu reklamaciju na ispostavljeni račun je 8 dana od dostave računa, u protivnom se smatra da je ispostavljeni račun nesporan, a priloženi obračun pravilan.

*Prihvatljiv* *dokaz* *o* *izvršenju* *javne* *usluge* *za* *pojedinog* *korisnika*

Članak 32.

Dokaz o izvršenju javne usluge za Korisnika usluge je elektronsko očitanje pražnjenja označenog spremnika putem RFID transpondera (''čip''), odnosno evidencija Davatelja usluge o pražnjenju spremnika tijekom obračunskog razdoblja za pojedinog Korisnika usluge. (GPS, video nadzor…).

*Obavijest* *o* *prikupljanju* *miješanog* *komunalnog* *otpada,* *biorazgradivog* *komunalnog* *otpada* *i* *reciklabilnog* *komunalnog* *otpada*

Članak 33.

Obavijest mora sadržavati:

1. plan s datumima i okvirnim vremenom primopredaje miješanog komunalnog otpada, biorazgradivog komunalnog otpada i reciklabilnog otpada

2. lokaciju i radno vrijeme reciklažnog dvorišta

3. lokaciju, datum i radno vrijeme mobilnog reciklažnog dvorišta

4. plan s datumima preuzimanja glomaznog otpada u okviru javne usluge

5. lokacije spremnika za odvojeno sakupljanje komunalnog otpada na javnoj površini

6. uputu o kompostiranju za korisniku usluge koji kompostira biootpad

7. uputu o postupanju s miješanim komunalnim otpadom, biorazgradivim komunalnim otpadom i reciklabilnim otpadom

8. kontakt podatke i način podnošenja zahtjeva za preuzimanje komunalnog otpada na zahtjev Korisnika usluge

9. uputu o preuzimanju komunalnog otpada na zahtjev Korisnika usluge

Davatelj javne usluge dužan je Korisniku usluge do kraja prosinca tekuće kalendarske godine za iduću kalendarsku godinu dostaviti Obavijest u pisanom obliku ili putem mrežne stranice kad je to Korisniku usluge prihvatljivo.

*Ugovorna* *naknada/kazna*

Članak 34.

Korisnik usluge dužan je platiti iznos ugovorne kazne za postupanje protivno Ugovoru o korištenju Javne usluge, u visini kako slijedi;

|  |  |
| --- | --- |
| - za onemogućavanje pristupa Davatelju usluge spremniku na mjestu primopredaje | 200,00 kn |
| - za stavljanje i držanje spremnika na javnoj površinu u dane kad Davatelj usluge ne vrši skupljanje i odvoz komunalnog otpada | 200,00 kn |
| - za onemogućavanje Davatelju usluge označavanje spremnika s kojim već raspolaže | 200,00 kn |
| - ako je uništio ili oštetio dodijeljen mu spremnik zadužen prema Evidenciji iz čl. 36 ove Odluke | 300,00 kn |
| - ako je uništio ili oštetio spremnik postavljen na javnoj površini za prikupljanje reciklabilnog otpada | 2.000,00 kn |
| - za neadekvatno postupanje s otpadom na način da uzrokuje pojavu neugode drugoj osobe uslijed rasipanja, neugodnog mirisa i ugrožavanja zdravlja | 500,00 kn |
| - za neodgovaranje za obveze nastale zajedničkim korištenjem spremnika | 300,00 kn |
| - za predaju biorazgradivog komunalnog otpada, reciklabilni komunalni otpad, problematični otpad i glomazni otpad neodvojeno od miješanog komunalnog otpada | 500,00 kn |

|  |  |
| --- | --- |
| - za odlaganje miješanog komunalnog otpada u spremnik postavljen na javnoj površini | 2.000,00 kn |
| - ako s krupnim (glomaznim) otpadom postupa na način da isti odlaže u spremnike za prikupljanje miješanog komunalnog otpada, zatim unutar drvoreda, dječjih igrališta, javnih zelenih površina i parkova te na mjesta koja za to nisu predviđena, te da s krupnim (glomaznim) komunalnim otpadom odlaže bačve, kante i slične posude u kojima ima ulja, boja, kiselina i drugih opasnih tvari te drugog problematičnog otpada | 500,00 kn |
| - za nepredavanje problematičnog otpad u reciklažno dvorište ili mobilno reciklažno dvorište | 500,00 kn |

Radi utvrđivanja nužnih činjenica kojima se utvrđuje postupanje Korisnika usluge protivno Ugovoru o korištenju javne usluge prema ovom članku, kao i činjenica nužnih za obračun ugovorne kazne, Davatelj usluge ovlašten je i dužan postupati po prijavi komunalnih redara, razmotriti i ispitati prijave građana, uzimati potrebne izjave od Korisnika usluga, svojih zaposlenika i trećih osoba, osigurati fotografiranje i/ili video snimanje obračunskog mjesta Korisnika usluge i koristiti takvu fotodokumentaciju, koristiti podatke iz izjave o načinu korištenja javne usluge, evidencije o preuzetom komunalnom otpadu, podatke očitanja mjernih uređaja za potrošnju električne energije ili plina ili pitke vode, podatke iz svojih poslovnih knjiga i drugih evidencija, cjenika ovlaštenih proizvođača opreme i uređaja, stručne, obrazložene i ovjerene procjene nastalih troškova uslijed pojedinog postupanja, vremensko trajanje pojedinog postupanja, te sve druge dokaze s pomoću kojih se i u svezi s drugim dokazima nedvojbeno može utvrditi postupanje Korisnika usluge prema ovom članku, odnosno koji mogu poslužiti za obračun ugovorne kazne.

Ukoliko se utvrdi da je Korisnik usluge počinio više radnji za koje je prema ovom članku propisana obveza plaćanja ugovorne kazne, Davatelj usluge će mu za svaku od navedenih radnji obračunati i naplatiti ugovornu kaznu.

Kada više Korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika.

*Evidencija* *o* *preuzetom* *komunalnom* *otpadu*

Članak 35.

Davatelj usluge dužan je voditi evidenciju o preuzetoj količini otpada od pojedinog Korisnika usluge u obračunskom razdoblju prema kriteriju količine otpada iz čl. 38 ove Odluke.

Evidencija sadrži podatke o Korisniku usluge, korištenju javne usluge za obračunsko mjesto, korištenju reciklažnog dvorišta i mobilnog reciklažnog dvorišta i podatke o korištenju usluge preuzimanja glomaznog otpada na način i obliku kako je to propisano člankom 17. Uredbe.

Evidenciju iz stavka 1. ovog članka, u digitalnom obliku ustrojava i vodi Davatelj usluge.

VI. CIJENA JAVNE USLUGE

Članak 36.

Davatelj usluge obračunava Korisniku usluge cijenu Javne usluge razmjerno količini predanog miješanog komunalnog otpada u obračunskom razdoblju pri čemu je kriterij količine otpada u obračunskom razdoblju volumen spremnika za miješani komunalni otpad i broj pražnjenja tog spremnika.

*Kriterij* *obračuna* *količine* *otpada* Članak 37.

Kriterij za obračun pružanja Javne usluge je volumen spremnika za miješani komunalni otpad i broj pražnjenja tog spremnika kod Korisnika usluge.

*Struktura* *cijene* *Javne* *usluge* Članak 38.

Strukturu cijene Javne usluge čini cijena obvezne minimalne javne usluge, cijena javne usluge za količinu predanog miješanog komunalnog otpada i cijena ugovorne kazne.

*Cijena* *obvezne* *minimalne* *javne* *usluge* Članak 39.

Obvezna minimalna javna usluga je dio Javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela ''onečišćivač plaća'', ekonomski održivo poslovanje te sigurnost, redovitost i kvalitetu pružanja javne usluge.

Cijena obvezne minimalne javne usluge uključuje sve troškove nabave i održavanja opreme za prikupljanje svih vrsta otpada obuhvaćenih Javnom uslugom, obveznog minimalnog obilaska obračunskih mjesta i prijevoza otpada do mjesta pretovara ili obrade, rada reciklažnog i mobilnog reciklažnog dvorišta, prijevoza i obrade glomaznog otpada preuzetog jedanput godišnje na obračunskom mjestu Korisnika usluge, vođenja propisanih evidencija i izvješćivanja u vezi s javnom uslugom, odvojenog sakupljanja i obrade biorazgradivog komunalnog otpada te odvojenog sakupljanja i obrade reciklabilnog komunalnog otpada koje Fond za zaštitu okoliša i energetsku učinkovitost nije nadoknadio Davatelju usluge.

Ovisno o načinu gospodarenja biorazgradivim komunalnim otpadom, odnosno koristi li korisnik u sklopu Javne usluge uslugu sakupljanja biorazgradivog otpada ili biorazgradiv otpad zbrinjava kroz vlastito kompostiranje, cijena minimalne javne usluge utvrđuje se različito.

Izuzev troškova iz stavka 2. ovog članka cijena minimalne javne usluge sadrži i troškove gospodarenja biorazgradivim komunalnim otpadom, koju plaćaju Korisnici usluge za koje se vrši primopredaja te vrste otpada od strane Davatelja usluge.

*Cijena* *javne* *usluge* *za* *količinu* *predanog* *miješanog* *komunalnog* *otpada* Članak 40.

Kako je ovom Odlukom kriterij za obračun količine otpada određen **volumen** **spremnika** **i** **broj** **pražnjenja** **spremnika**, cijena javne usluge za količinu predanog miješanog komunalnog otpada određuje se prema izrazu:

**C** **=** **JCV** **×** **BP** **×** **U** pri čemu je:

**C** – cijena javne usluge za količinu predanog miješanog komunalnog otpada izražena u kunama

**JCV** – jedinična cijena za pražnjenje volumena spremnika miješanog komunalnog otpada izražena u kunama sukladno cjeniku

**BP** – broj pražnjenja spremnika miješanog komunalnog otpada u obračunskom razdoblju sukladno podacima u Evidenciji

**U** – udio Korisnika usluge u korištenju spremnika.

Kad jedan Korisnik usluge samostalno koristi spremnik, udio Korisnika usluge u korištenju spremnika je jedan. Kad više Korisnika usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom Davatelja usluge, mora iznositi jedan.

*Cijena* *ugovorne* *kazne* Članak 41.

Ugovorna kazna je iznos određen ovom Odlukom koji je Korisnik usluge dužan platiti Davatelju javne usluge u slučaju kad je postupio protivno Ugovoru.

Kada više Korisnika usluge koristi zajednički spremnik, nastalu obvezu plaćanja ugovorne kazne u slučaju nemogućnosti utvrđivanja odgovornosti pojedinog korisnika snose svi Korisnici usluge koji koriste zajednički spremnik sukladno udjelima u korištenju spremnika.

*Način* *određivanja* *udjela* *korisnika* *javne* *usluge* *u* *slučaju* *kada* *korisnici* *javne* *usluge* *koriste* *zajednički* *spremnik,* *a* *nije* *postignut* *sporazum* *o* *njihovim* *udjelima*

Članak 42.

U slučaju kad su korisnici javne usluge kućanstva i koriste zajednički spremnik, a nije postignut sporazum o njihovim udjelima, Davatelj usluge određuje udio Korisnika usluge u korištenju zajedničkog spremnika na način da je kriterij za određivanje udjela Korisnika usluge omjer broja fizičkih osoba u kućanstvu Korisnika usluge i ukupnog broja fizičkih osoba na obračunskom mjestu.

Broj fizičkih osoba u kućanstvu Korisnika usluge Davatelj usluge utvrđuje na temelju očitovanja vlasnika odnosno korisnika nekretnine sadržanog u Izjavi, odnosno kad je potrebno temeljem podataka očitanja mjernih uređaja za potrošnju električne energije, ili plina ili pitke vode ili na drugi način. Kad više Korisnika usluge zajednički koriste spremnik na obračunskom mjestu zbroj udjela svih korisnika, određenih međusobnim sporazumom ili prijedlogom davatelja usluge, mora iznositi jedan.

U slučaju kad su Korisnici usluge pravne osobe ili fizičke osobe (obrtnici) i koriste zajednički spremnik (samostalno ili u sklopu sa kućanstvima), a nije postignut sporazum o njihovim udjelima, Davatelj usluge određuje udio Korisnika usluge u korištenju zajedničkog spremnika na sljedeći način:

1. broj zaposlenika u pravnoj osobi ili obrtu kao Korisnika usluge na obračunskom mjestu

2. broj fizičkih osoba u kućanstvu kao Korisnika usluge na obračunskom mjestu

3. zbrojem prethodno navedenih kategorija dolazi se do ukupnog broja fizičkih osoba na određenom obračunskom mjestu te se udio Korisnika usluge u korištenju zajedničkog spremnika izračunava na način da se broj fizičkih osoba po pojedinom Korisniku usluge (kućanstvu, pravnoj osobi odnosno obrtniku) stavlja u omjer s ukupnim brojem fizičkih osoba na obračunskom mjestu.

Kad više Korisnika usluge zajednički koriste spremnik na obračunskom mjestu, zbroj udjela svih korisnika, određenih međusobnim sporazumom ili prijedlogom davatelja usluge, mora iznositi jedan.

*Cijena* *javne* *usluge* Članak 43.

Korisnik usluge dužan je platiti Davatelju usluge iznos cijene Javne usluge za obračunsko mjesto i obračunsko razdoblje.

Formula za izračun cijene Javne usluge je:

Cijena s kompostištem:

**CJU** **=** **CMJUK** **+** **((JCV** **x** **BP)** **x** **U)** **+** **UK**

Cijena usluge sa sakupljanjem BKO:

**CJU** **=** **CMJUS** **+** **((JCV** **x** **BP)** **x** **U)** **+** **UK**

Pri čemu je:

**CJU** - cijena javne usluge

**CMJUK** - cijena minimalne javne usluge s kompostištem

**CMJUS** - cijena minimalne javne usluge sa sakupljanjem BKO

**JCV** - jedinična cijena za pražnjenje volumena spremnika miješanog komunalnog otpada izražena u kunama sukladno cjeniku

**BP** - broj pražnjenja spremnika miješanog komunalnog otpada u obračunskom razdoblju sukladno podacima u Evidenciji

**U** - udio Korisnika usluge u korištenju spremnika **UK** - ugovorna kazna

*Obračunska* *razdoblja* *kroz* *kalendarsku* *godinu*

Članak 44.

Obračunsko razdoblje za obračun Javne usluge je svaka dva mjeseca.

*Kriterij* *za* *određivanje* *Korisnika* *usluge* *u* *čije* *ime* *jedinica* *lokalne* *samouprave* *preuzima* *obvezu* *plaćanja* *cijene* *javne* *usluge.*

Članak 45.

Pravo na oslobađanje plaćanja javne usluge u cjelokupnom iznosu imaju:

- primatelji zajamčene minimalne naknade

- staračka samačka domaćinstva s navršenih 70 g. života s prijavljenim prebivalištem na području Općine Maruševec.

Zahtjev za oslobađanje plaćanja Javne usluge Korisnici usluge podnose Jedinstvenom upravnom odjelu Općine Maruševec. Podnositelji zahtjeva odnosno primatelji zajamčene minimalne naknade zahtjevu prilažu rješenje o pravu na isplatu zajamčene minimalne naknade izdano od strane nadležnog tijela, a korisnici iz stavka 1. alineje 2. ovog članka dokaz o ispunjavanju uvjeta godina života. Jedinstveni upravni odjel po potrebi će pribaviti i druge dokaze.

Jedinstveni upravni odjel Općine Maruševec dostaviti će Davatelju usluge popis osoba koje su oslobođene plaćanja Javne usluge, po provedenom postupku utvrđivanja ispunjenja kriterija iz stavka 1. ovog članka.

*Način* *obračuna* *naknade* *za* *gradnju* *građevina* *za* *gospodarenje* *komunalnim* *otpadom*

Članak 46.

Općina Maruševec svjesna je obaveze smanjenja količina miješanog komunalnog otpada i eventualne obveze plaćanja poticajne naknade za smanjenje količine miješanog komunalnog otpada, a koja se obračunava u rokovima i na način propisan odredbama Zakona o održivom gospodarenju otpadom i Uredbom o gospodarenju komunalnim otpadom, te Općina Maruševec s Davateljem usluge osigurava sve objektivne uvjete za primarnu selekciju i smanjenje miješanog komunalnog otpada za područje Općine Maruševec, odnosno gradnju i osiguranje građevina za gospodarenje komunalnim otpadom.

Općinsko vijeće Općine Maruševec, ukoliko se utvrdi potreba, može odlukom odrediti korisnicima usluge obvezu plaćanja namjenske naknade u svrhu financiranja gradnje građevina za gospodarenje komunalnim otpadom, kao i sanacije neusklađenog odlagališta na području Općine Maruševec. Naknadu bi, u slučaju određivanja, naplaćivao Davatelj usluge u ime i za račun Općine Maruševec.

*Nadzor* *nad* *provedbom* *odluke*

Članak 47.

Nadzor nad provedbom ove Odluke provodi komunalno redarstvo u skladu s odredbama Odluke o komunalnom redu na području Općine Maruševec ako Zakonom nije određeno drukčije.

*Prijelazne* *i* *završne* *odredbe*

Članak 48.

Davatelj usluge obvezan je ispuniti tehničko-tehnološke uvjete za obračun pružanja Javne usluge po volumenu spremnika za miješani komunalni otpad i broju pražnjenja tog spremnika kod Korisnika usluge na obračunskom mjestu na cijelom području pružanja Javne usluge najkasnije do 01. svibnja 2018. godine.

Članak 49.

Danom stupanja na snagu ove Odluke prestaju važiti:

- Odluka o dodjeli obavljanja javne usluge prikupljanja miješanog komunalnog otpada na području Općine Maruševec („Službeni vjesnik Varaždinske županije“, br. 14/15)

- Odluka o načinu pružanja javne usluge prikupljanja miješanog komunalnog otpada, biorazgradivog komunalnog otpada i odvojenog prikupljanja otpadnog papira, metala, stakla, plastike i tekstila, te krupnog (glomaznog) komunalnog otpada („Službeni vjesnik Varaždinske županije“, br. 14/15)

Do zaključenja svih pojedinačnih ugovora sukladno ovoj Odluci i do primjene Cjenika u skladu s odredbama ove Odluke, odnosno do ispunjenja uvjeta iz članka 48. ove Odluke, naplata i obavljanje javne usluge prikupljanja miješanog komunalnog otpada izvršavati će se prema odredbama dosadašnjih odluka.

Članak 50.

Ova Odluka stupa na snagu 01. studenog 2018. godine, a objaviti će se u Službenom vjesniku Varaždinske županije.

PREDSJEDNIK OPĆINSKOG VIJEĆA

Josip Špoljar, oec.

**DODATAK** **I.**

**OPĆI** **UVJETI** **UGOVORA** **O** **KORIŠTENJU** **JAVNE** **USLUGE** **PRIKUPLJANJA** **MIJEŠANOG** **KOMUNALNOG** **OTPADA** **I** **BIORAZGRADIVOG** **KOMUNALNOG** **OTPADA**

**Uvodne** **odredbe**

**Članak** **1.**

(1) Definicije i termini korišteni u ovim Općim uvjetima o korištenju javne usluge prikupljanja miješanog komunalnog otpada i biorazgradivog komunalnog otpada (u daljnjem tekstu: Opći uvjeti) odgovaraju definicijama i terminima korištenim u Odluci o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Maruševec (u daljnjem tekstu: Odluka).

(2) Ovim Općim uvjetima utvrđuju se međusobni odnosi davatelja javne usluge i korisnika usluge koji proizlaze iz Ugovora odnosno pružanja javne usluge prikupljanja miješanog komunalnog otpada i biorazgradivog komunalnog otpada od strane davatelja javne usluge korisniku usluge na području pružanja javne usluge.

**Primjena** **Općih** **uvjeta**

**Članak** **2.**

Ovi Opći uvjeti primjenjuju se na sve korisnike usluga koji zaključe Ugovor s davateljem javne usluge.

**Članak** **3.**

(1) U slučaju kada odredbe Ugovora upućuju na primjenu pojedinih odredaba ovih Općih uvjeta te odredbe Općih uvjeta postaju sastavni dio Ugovora.

(2) Korisnik usluge je upoznat sa sadržajem ovih Općih uvjeta i pristaje na njihovu primjenu.

**Ugovaranje** **javne** **usluge**

**Članak** **4.**

(1) Korisnici usluge javnu uslugu ugovaraju zaključenjem Ugovora sukladno Odluci.

(2) Ugovor se smatra sklopljenim:

- kad korisnik usluge dostavi davatelju javne usluge Izjavu ili

- prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju javne usluge Izjavu.

(3) Zaključenjem Ugovora korisnik usluge pristaje na primjenu odredbi ovih Općih uvjeta.

(4) Ugovori s korisnicima usluge zaključuju se na neodređeno vrijeme.

**Članak** **5.**

(1) Cijena javne usluge utvrđuje se Cjenikom javne usluge kojeg donosi i mijenja davatelj javne usluge sukladno odredbama Odluke.

(2) Korisnik usluge je dužan plaćati cijenu javne usluge utvrđenu Cjenikom javne usluge.

**Članak** **6.**

(1) Cijenu javne usluge korisnik usluge je dužan plaćati na temelju računa koji mu davatelj javne usluge ispostavlja jednom mjesečno, kad nastaje obveza plaćanja.

(2) Korisnik se obvezuje podmiriti račun u roku navedenom na računu. U slučaju neispunjenja dospjele novčane obveze po računu Davatelj usluge kao vjerovnik može zatražiti određivanje ovrhe temeljem računa kao vjerodostojne isprave.

**Prava** **i** **obveze** **ugovornih** **strana**

**Članak** **7.**

Davatelj javne usluge i korisnik usluge imaju prava i obveze utvrđene Odlukom, Ugovorom i ovim Općim uvjetima.

**Članak** **8.**

(1) U slučaju stjecanja vlasništva nekretnine, korisnik usluge (novi korisnik) dužan je najkasnije 15 dana prije početka korištenja javne usluge obavijestiti davatelja javne usluge o početku korištenja javne usluge.

(2) Davatelj javne usluge i korisnik usluge (vlasnik nekretnine) sklapaju Ugovor na način utvrđen ovim Općim uvjetima. Radi otklanjanja svake sumnje, pisani oblik Ugovora nije pretpostavka nastanka ugovornog odnosa između davatelja javne usluge i korisnika usluge, a niti pretpostavka valjanosti nastalog Ugovora posebice u slučajevima kada je davatelj javne usluge korisniku usluge omogućio korištenje javne usluge, a korisnik usluge odbija potpisati Ugovor tj. dostaviti Izjavu.

(3) U slučaju prenošenja obveze plaćanja s vlasnika nekretnine, odnosno vlasnika posebnog dijela nekretnine na korisnika nekretnine, odnosno korisnika posebnog dijela nekretnine, Ugovor se sklapa između vlasnika nekretnine, odnosno vlasnika posebnog dijela nekretnine, korisnika nekretnine, odnosno korisnika posebnog dijela nekretnine i davatelja javne usluge, kojim Ugovorom vlasnik nekretnine, odnosno posebnog dijela nekretnine ostaje u obvezi plaćanja pružene javne usluge kao jamac – platac.

(4) Postojeći korisnik usluge u slučaju bilo kakvih promjena podataka vezanih uz ugovorni odnos, a koje utječu na međusobne odnose između davatelja javne usluge i korisnika usluge dužan je iste prijaviti davatelju javne usluge najkasnije u roku od 15 dana od dana nastale promjene pisanim putem.

(5) Prilikom stjecanja odnosno prestanka statusa korisnika usluge isti je navedeni status dužan dokazati vjerodostojnim ispravama i dokumentacijom, a koja je prilikom ispunjavanja službenih obrazaca davatelja javne usluge navedena uz svaki kao prilog.

(6) Prilikom konačnog prestanka korištenja javne usluge (promjena nositelja prava vlasništva nekretnine, prestanka postojanja građevine i sl.), korisnik usluge (dotadašnji vlasnik nekretnine) je dužan platiti sve do tada zaprimljene račune, vratiti zadužene spremnike i tek tada se može brisati iz evidencije davatelja javne usluge.

**Članak** **9.**

Osim u slučaju promjene vlasništva nekretnine te u slučaju utvrđenja da se nekretnina trajno ne koristi, korisnik usluge ne može otkazati Ugovor, odnosno sve dok koristi javnu uslugu dužan je plaćati cijenu javne usluge sukladno obračunu davatelja javne usluge.

**Članak** **10.**

(1) Korisnici usluge sakupljanja i odvoza otpada u pravilu spremnike za otpad smještaju u svoje objekte ili druge prostore u svom vlasništvu, a u terminima odvoza dužni su spremnike iznijeti na javnu površinu, na za to predviđena mjesta.

(2) Korisnici usluge koji stanuju u višestambenim objektima spremnike za otpad moraju smjestiti tako da je do njih moguć pristup vozilom za odvoz komunalnog otpada, da ne smetaju upotrebi zajedničkih prolaza i prostorija te da njihovim smještajem komunalni otpad ne prouzrokuje neugodan miris u stanovima.

(3) Korisnici usluge dužni su očistiti snijeg i led kako bi omogućili radnicima davatelja javne usluge nesmetano rukovanje spremnicima za otpad.

(4) Korisnici usluge dužni su isključivo u određeni dan, prema utvrđenom rasporedu, spremnike za otpad iznijeti ispred svog objekta na javnu površinu te ih obavezno nakon odvoza u najkraćem roku ukloniti sa javne površine, kako bi se spriječila mogućnost oštećenja i eventualna otuđenja.

(5) U dane odvoza korisnici usluge spremnike za otpad trebaju smjestiti na javnu površinu tako da isti ne ometaju promet.

(6) Korisnik usluge spremnik za otpad mora zatvoriti, a PE (polietilensku) vreću zavezati. Suprotnim postupanjem, korisnik usluge podliježe naplati ugovorne kazne u skladu s važećim Cjenikom javne usluge.

(7) Sav odloženi komunalni otpad mora se nalaziti u odgovarajućem spremniku za otpad, a poklopac spremnika mora biti potpuno zatvoren. Suprotnim postupanjem, korisnik usluge podliježe naplati ugovorne kazne u skladu s važećim Cjenikom javne usluge.

(8) Korisnici usluge dužni su skupljeni komunalni otpad pažljivo odlagati u odgovarajuće spremnike za otpad, tako da se on ne rasipa i ne onečišćava okolni prostor.

(9) Otpad rasut prilikom iznošenja spremnika za otpad na javnu površinu korisnik usluge dužan je sam očistiti.

(10) Prostor za smještaj spremnika, kao i sam spremnik za komunalni otpad dužni su održavati i čistiti korisnici usluge.

(11) Zabranjeno je svako prebiranje po otpadu u spremnicima za otpad i odnošenje otpada iz njih na javnoj površini.

(12) Zabranjeno je odlaganje komunalnog otpada izvan odgovarajućeg spremnika za otpad ili uz spremnike za otpad, u nestandardizirane spremnike, kutije ili drugu ambalažu. Suprotnim postupanjem, korisnik usluge podliježe naplati ugovorne kazne u skladu s važećim Cjenikom javne usluge.

(13) Zabranjeno je oštećivati spremnike za otpad, odlagati u njih tekuće i polutekuće tvari, žar ili vrući pepeo, lešine životinja, klaonički otpad, otpad iz mesnica i ribarnica, električne baterije, akumulatore, glomazni, ambalažni, građevni otpad, kamenje, zemlju, opasni otpad i slično. Suprotnim postupanjem, korisnik usluge podliježe naplati ugovorne kazne u skladu s važećim Cjenikom javne usluge.

(14) Zabranjeno je onemogućavati pristup vozilu za odvoz otpada. Suprotnim postupanjem, korisnik usluge podliježe naplati ugovorne kazne u skladu s važećim Cjenikom javne usluge.

(15) Davatelj javne usluge ne odgovora za nestanak spremnika za otpad koji je zadužio korisnik usluge.

(16) Davatelj javne usluge ne odgovara za neovlašteno korištenje spremnika za otpad od strane trećih osoba već je svaki korisnik usluge dužan osigurati da njemu dodijeljene spremnike ne koriste neovlašteno treće osobe.

(17) U slučaju otuđenja, oštećenja ili uništenja spremnika za otpad trošak nabave novih spremnika snosit će korisnik usluge.

(18) Korisnik usluge odgovara davatelju javne usluge za štetu nastalu uslijed nepravilnog korištenja spremnika za otpad i nepravilnim odlaganjem otpada u neodgovarajući spremnik za otpad.

**Članak** **11.**

Davatelj javne usluge dužan je pažljivo rukovati spremnicima za otpad, tako da se isti ne oštećuju, a odloženi otpad ne rasipa i ne onečišćava okolinu. Svako onečišćavanje i oštećenje prouzrokovano skupljanjem i odvozom otpada isti su dužni odmah otkloniti. Nakon pražnjenja spremnika za otpad, davatelj javne usluge dužan ih je vratiti na mjesto na kojem su bili i zatvoriti poklopac.

**Završne** **odredbe**

**Članak** **12.**

(1) Svi dogovori i pravno relevantne izjave ugovornih strana su valjane jedino ukoliko su učinjene u pisanom obliku.

(2) U slučaju nesuglasja ili kontradiktornosti između Ugovora ili ovih Općih uvjeta, vrijedit će odredbe Ugovora.

(3) Ukoliko bilo koja odredba Ugovora i/ili Općih uvjeta jest ili postane ništava, nevaljana ili neprovediva, to neće utjecati na ostatak Ugovora odnosno Općih uvjeta te će se ostatak Ugovora odnosno Općih uvjeta primjenjivati u najvećem mogućem opsegu dozvoljenim zakonom. U tom slučaju, ugovorne strane će bez odgode ponovno utvrditi odgovarajuću odredbu koja će zamijeniti takvu ništavu, nevaljanu ili neprovedivu odredbu, a koja nova odredba će biti najbliža namjeri ugovornih strana koju su imali prilikom dogovaranja ništave, nevaljane ili neprovedive odredbe.

(4) Neizvršavanje bilo kojeg prava danog ugovornoj strani na temelju Ugovora i/ili ovih Općih uvjeta neće se smatrati odricanjem takve ugovorne strane od tog prava. Bilo kakvo odricanje od prava danog ugovornoj strani na temelju ovog Ugovora i/ili ovih Općih uvjeta mora biti dano izričito i u pisanom obliku.

(5) Raskid ili prestanak Ugovora ne utječe na njegove odredbe za koje je izričito ili implicirano određeno da stupaju na snagu ili se nastavljaju primjenjivati i nakon raskida ili prestanka Ugovora.

(6) Ugovorne strane suglasno utvrđuju da će sve eventualne sporove koji proizlaze iz ili su u svezi Ugovora pokušati riješiti mirnim putem, a ukoliko u tome ne uspiju, ugovaraju mjesnu nadležnost stvarno nadležnog suda u Varaždinu.

(7) Na Ugovor i ove Opće uvjete primjenjuju se odredbe pozitivnih propisa Republike Hrvatske te će se u skladu s time isti dokumenti tumačiti.

**Članak** **13.**

Ovi Opći uvjeti mijenjaju se na način koji je određen za njihovo donošenje.